Plaasmoord-fliek ontvang internasionale prysSteve Hofmeyr in ‘Treurgrond’. (Foto: Verskaf) Die Afrikaanse rolprent Treurgrond, wat handel oor plaasmoorde, is dié naweek op die jaarlikse internasionale wêreld-rolprentmakerfees in Amsterdam in Nederland met twee gesogte toekennings beloon. Treurgrond, wat in vyf kategorieë benoem is, is aangewys as die beste buitelandse rolprent en Pierre Smith is vereer vir sy kinematografie. Dié sterbelaaide fliek is in 2015 uitgereik en spog met bekende akteurs soos Steve Hofmeyr, Jana Strydom, Erika Wessels, Sharleen Surtie-Richards en Boikie Pholo in die rolverdeling. Strydom is as beste vrouebyspeler benoem terwyl Darrell Roodt as beste regisseur benoem is. Tarryn-Tanille Prinsloo is as beste draaiboekskrywer benoem. Hofmeyr, wat die rol van Lukas van Staden vertolk, het op Facebook sy opgewondenheid oor dié gesogte pryse gedeel. “Treurgrond, ons plaaslike taboefilm, het gisteraand onder andere Beste Film gewen by die Internasionale Filmfees in Amsterdam. Ek loop oor van trots [sic].”